**המכללה לביטחון לאומי / מחזור מ"ז**

**סמינר כלכלי**

**השפעות הקורונה על כלכלת ישראל**

**מרצה – ד"ר אייל ארגוב**

**מגיש - אל"ם מלכי חיים**

**התפשטות מגפת הקורונה – אפשרות א'**

מגפת הקורונה פוגעת במשק הישראלי ובכלכלה העולמית. הפגיעה מתרחשת בשל מגוון רחב של סיבות ודרך ערוצים שונים. לדוגמא, היעדרות עובדים הנמצאים בבידוד, מגבלות התקהלות שהוטלו, סגירת בתי ספר, צמצום בפעילות הסחר בעולם, איסור כניסת זרים לישראל ועוד. בחרו מספר גורמים/ערוצים כגון אלה (יש עוד הרבה):

1. הסבירו כיצד זה פועל לפגוע בכלכלה? על מי זה משפיע? האם זו השפעה לטווח קצר או טווח ארוך?
2. הציעו כימות לעוצמת ההשפעה (של אותו גורם).
3. הציעו מה צריכה להיות מדיניות הממשלה לאור גורם זה? אין תשובה נכונה – נסו לנמק בטיעונים כלכליים.

**כללי:**

בימים טרופים אלו של אי ודאות והתפתחות של מה שנראה כאירוע המשמעותי ביותר במאה שנים האחרונות עלתה ביתר שאת הדילמה שבין המדיניות הכלכלית והמדיניות הרפואית, בעוד שבכל יום מתפתח הידע וההבנה לגבי אופיו של הנגיף במקביל תופעות הדדיות של השפעה בין הצרכים להתמודד עם השפעות המחלה ומניעת התפשטותה באים בצורות רבות ומגוונות, ההשפעות על הכלכלות בעולם בכלל ובישראל בפרט מרחיקות לכת ובעלות השפעה בטווח המיידי הקצר והארוך.

במסגרת הצעדים המיידיים שבוצעו על מנת לנסות להתמודד עם התפשטות המחלה ובכך לפעול ל"השטחת העקומה" (כינוי לצורך לבצע האטה בקצב ההדבקה של החולים, בכך לאפשר טיפול ולא להגיע לחוסר יכולת בגין ספיקת יתר במערכת הבריאות), ננקטו מספר צעדים מדינתיים:

1. מניעת כניסה של תיירים לארץ, בהדרגה ממדינות שונות, החל בסין, מדינות אסיה, איטליה ומדינות אירופה ולמעשה בסופו של דבר מניעה של כניסת אזרחים זרים לארץ כמעט לחלוטין.
2. בפועל אזרחים ישראלים נמנעו מיציאה מהארץ בתחילה למזרח ובהדרגה כמעט לכל מדינות העולם.
3. הגבלות על כניסת סחורות, ניוד סחורות וייצור מוצרים – בהגבלות משרד הבריאות.
4. במקביל הנחיות משרד הבריאות הלכו והחמירו וכיום המציאות (23/3/2020) היא בפועל סגר כללי למעט יציאה למקומות תעסוקה שאושרו להמשך עבודה, מפעלים ומוסדות חיוניים וכמובן מערכת הבריאות והביטחון בכללותה.
5. מערכות החינוך נסגרו במלואן, כלל התלמידים בפועל מסוגרים בביתם.
6. כלל העסקים והמוסדות העוסקים בתיירות פנים וחוץ, חברות תעופה ועוד, נסגרו בפועל כמעט לחלוטין והפעילו מנגנון של חל"ת כלפי העובדים.
7. בפועל כיום כחצי מיליון מחוסרי עבודה כתוצאה מסגירת העסקים והוצאות לחל"ת למיניהם.

**הפגיעה בכלכלה, על מי זה משפיע ובאיזה טווח:**

**טווח קצר** - בראש ובראשונה יש לציין כי בורסות העולם הגיבו בירידות שערים חדות בשבועות האחרונים כ-30% צניחה באופן כללי אשר מבטאות את חוסר היציבות והחשש מהלא נודע. כמובן שהשפעתם של הירידות החדות תלווה את המשק גם לטווח הארוך כיוון שהיקף הירידות חזק ונרחב שבהכרח תהיינה השפעות על ה"מוסדיים" וגם הקרנות והקופות הסולידיות יושפעו משמעותית. זו למעשה פגיעה שתורגש בכלל שכבות האוכלוסייה, בקרנות הפנסיה, גמל השתלמות וכד'.

**טווח קצר** - מעבר להשפעה על הבורסות עסקים רבים הוציאו את העובדים לחופשות ללא תשלום והפסיקו את פעילותם כמעט לחלוטין, מה שכאמור העביר מאות אלפי אנשים למצב בו הם דורשים דמי אבטלה. בנוסף כמעט כל מגזר העסקים הקטנים בפועל לא פעיל (למעט חנויות מזון ופארם) בין אם נסגרו בפועל בצו כפי שבפועל קרה במעלה הדרך ובין אם כבר בתחילת הדרך כאשר כמות התנועה של האזרחים ונגישותם לעסקים אלו הוגבלה. יש לציין גם את כל מעטפת השירותים של החברות הגדולות שהפסיקו את פעולותיהן, השירותים ההיקפיים לחברות אלו הופסקו ולכן גם העסקים המבוססים על פעילות של חברות תעופה, מלונות וכד' כולן למעשה נפגעו פגיעה אנושה.

**בטווח הבינוני והארוך** – כל מדינות העולם משקיעות סכומי עתק בטיפול במשבר, בין במענקים לעסקים, בין בהשקעות ענק בנושאים רפואיים. את פריצות התקציב הללו מישהו ישלם בסופו של דבר. בנוסף צריך לומר כי הטראומות של משבר הקורונה (שעוד לא ברור איך יגמר) ילוו את העולם עוד שנים בהשקעות על מנת להיערך למשבר הבא. הרחבה משמעותי מאוד של הוצאות הממשלה בתקציב הנוכחי ובשנות התקציב הבאות.

**בטווח הארוך** – השפעתו המרכזית של התהליכים העמוקים שמתרחשים בעקבות התפרצות הוירוס, השפעות המחזירות לשיח את הצורך של מדינות להיות יותר עצמאיות לתפקוד במצבי בידוד, חוסר הודאות והספקנות כלפי הגלובליזציה הניכר בתקופה זו בעיקר למול ההיפר גלובליזציה שהתפתחה בשנים האחרונות, כל אלו בוודאי ישפיעו בטווח הארוך על יכולת העולם לשקם את מערכות הסחר והנגזרות מכך ברחבי העולם.

**בטווח הארוך** – מוקדם לומר אך יתכן שהתמודדותן של מדינות מערביות מול התמודדות מדינות "מזרחיות" יביא לכתם נוסף בהגמוניה של "השיטה המערבית". מדינות שהפעילו כלים אגרסיביים יותר וחודרניים יותר השיגו שליטה ותוצאות טובות יותר בהתמודדות מול האירוע.

**כימות של עוצמת הפגיעה:**

בנושא זה ניתן לומר כי לפגיעה יהיו מספר מרכיבים:

1. **מרכיב תקציב המדינה**:

**בטווח הקצר** - ניתן לבחון את הגרעון התקציבי, יחס חוב תוצר ותל"ג בסוף 2020 (בהערכה כי בסיום השנה האירוע עצמו יסתיים), כולל הוצאות על האירוע, רכש פריטים שבוצע, יחידות שהופעלו וכו' וכו'

בטווח הבינוני – השפעות על התקציב בחמש השנים שאחרי האירוע, בהיבט תקציבים שיוסטו לטובת היערכות לאירוע דומה, תקציבי שיקום למערכות והקמת מערכות רלוונטיות לאירוע דומה, כמו כן תקציבים שיופנו לטובת תשלומי העברה (נכויות, קצבאות שארים וכד').

**בטווח ארוך** – שיקום מערכות הסחר הבינלאומיות, יכולת חידוש הסכמי סחר, הגלובליזציה בתצורתה החדשה, הגבלות והיטלים שישפיעו על אופן מעבר אנשים וסחורות בין מדינות ועוד ועוד..

1. **מרכיב האזרחי** שניתן לכימות כמובן יכול להימדד באובדן מקומות תעסוקה במשק בהמשך לחזרת המדינה לשגרה. כמובן שאחוזי האבטלה הריאלים בסיום המשבר יושפעו באופן משמעותי מאוד מכמות העסקים והחברות שלא יצליחו להשתקם באופן מלא מהמשבר. כמובן שבמרכיב האזרחי ניתן לומר כי הפגיעה הריאלית באזרח במשמעויות המאקרו כלכליות שיפגשו את האזרח – ניתן להניח כי ההשפעה על יוקר המחיה ועל מרכיבי ריבית וכד' יופיעו מיד עם היציאה מהמשבר והצורך להתמודד עם ההוצאות הרבות שמתבצעות בימי הטיפול במשבר.
2. מרכיב נוסף שניתן למדידה הוא **עלויות הטיפול במשבר**, בכך יש לציין כי ישנן עלויות ישירות של ציוד רפואי ומבצעי מיגון / בדיקות / הטסת ציוד וכד' שבגדול הופכים למבצעים ללא מגבלת משאבים בעת ביצוע ובסיום יצטברו לתקציבי עתק שיש לסגור בסיום התהליך. בנוסף תשלומי העברה מיוחדים אשר נועדו לתמוך את האזרחים, כגון ההחלטה על סיוע לעסקים קטנים, תקצובי מענקים שונים וכד'.
3. בראיה לעתיד יש למדוד גם את העלויות של הצורך להצטייד במלאי חירום בסדרי גודל אחרים לגמרי, אשר יחיבו השקעות גדולות במלאי ציוד מיגון, מלאי מכונות הנשמה ועוד ועוד פריטים ויכולות אשר יידרשו על מנת להתכונן למשבר הבא, כמובן שכל זה לא מתוכנן ולא מתוקצב כיום וכפי שברור לכולם צריך להגיע על חשבון משהו אחר בסדרי העדיפויות.

**מדיניות הממשלה לטיפול במשבר הקורונה – היבט ההיערכות למשברים מסוג זה שיבואו בעתיד:**

בעניין זה ניתן לומר כי על מנת לומר מהי המדיניות לטיפול בנושא צריך להביא בחשבון את העובדה שבדרך כלל במערכות חירום הנטיה הטבעית היא להתכונן לאירוע הבא דרך התבוננות על האירוע שהסתיים, במקרה הטוב לנסות ולחזות את האירוע הבא. נמשיך ונאמר כי העובדה שבמשבר הנוכחי צוואר הבקבוק ישב על פריט או משאב מסוים בהכרח לא מבטיח שבהיערכות במשאב מסוים נצליח למנוע משבר בפעם הבאה.

הצורך האמיתי הוא לנסות ולהביא את המערכות המרכזיות להבנה של הכלים אשר עמדו להם בסיוע לפתרונות מיידיים בהבנה, ניתוח וטיפול בבעיות כפי שהתגלו מול מקבלי ההחלטות בזמן אמת.

לשם הדוגמה – מכונות הנשמה הן אירוע קריטי לפחות בכל המתנהל בימים אלו של כתיבת העבודה. על אף שבפועל טרם הגענו לספיקת מכונות של 20% מהיכולת עדיין זהו צואר הבקבוק המדובר ביותר. בנוסף נושא הבדיקות שמדובר בו יום וליל אשר בפועל קיים במחלוקת מקצועית עמוקה על הצורך וההכרח לבצע בדיקות בכמות גדולה / למי ומתי ומהי האפקטיביות של ביצוע זה. נניח שאלו צווארי הבקבוק, היערכות בתחום זה לא מבטיח ולא במאום את המוכנות של מערכת הבריאות לאירוע הבא, כיוון שאין לאף אחד מושג מה יהיו צווארי הבקבוק באירוע הבא.

אז מה עושים?

צריך לעבוד במערכות חירום על "חיזוק שרירי ליבה" – ניתוח של יכולות גנריות והבאת המערכות ליכולת ביצוע בתחומים של ניתוח מהיר ומיצוי משאבים אופטימאלי, מיצוי הצטיידות במרכיבים רפואיים הבאים לידי ביטוי במרבית האירועים המורכבים אותם ניתן לצפות, ציוד ואמצעים גנרים אשר בפועל יוכלו לשמש בשגרה ולחזק באופן אינהרנטי את המערכת הקיימת (כגון מיטות אישפוז, מיטות טיפול נמרץ, עמדות ניתוח וכד') וכמובן חיזוק יכולות ומלאים גנריים ומערכות רכש בעלות יכולת לעבור למצבי פעולה קיצוניים באופן מהיר.

**לסיכום:**

חיזוק מערכת הבריאות – חייב להתקיים וישרת את המשבר הבא עם חיזוק המערכת הקיימת לשימוש האזרח.

חיזוק מערכות הרכש הרפואי – כיום מתבצע באופן מבוזר – יש לבחון העברת הרכש למנגנון ריכוזי כלל ארצי כפי שפועל בתחום הבטחון - יביא יתרון לגודל בשגרה ויכולות אחרות במעבר לפעולה בחירום.

חיזוק יכולות ממוקדות מקרי קיצון – באופן ממוקד ופרטני במקומות בהם ציינתי לעיל.

מרכיבי חיזוק אלו יביאו בצד הכלכלי להשקעות אשר יועילו בטווח הקצר למערכת הבריאות ולאזרח, וכמובן יוכלו לשרת את המערכת באופן בו הן פועלות לשיפול בטווח הקצר עם יכולת לטפל טוב יותר בטווח הארוך.

השקעות כלכליות בתחום ההיערכות למשבר הבא יגיעו ויידרשו בוודאות, את הכסף נוציא, חשוב שנוציא אותו בחוכמה ובאופן בו נחזק את המערכת בטווח הקצר במקביל לחיזוקה לטווח הארוך.

יש לציין כי כפי שציינתי לעיל בנטייה הטבעית תהייה להציף מחסני חירום במלאי ציוד מיגון, בדיקות ומכונות הנשמה – אלו יעלו אבק וישרתו את המשבר הבא רק אם הוא יחול במאפיינים דומים מאוד, הדבר יעלה המון ולהערכתי ימצא פחות יעיל, עם זאת אולי הוא יהיה יותר פשוט ליישום וכמובן ישרת אינטרסים של גורמים פופוליסטים בהצגת מעשים רחבי היקף (ולא יעילים במיוחד).

**ביבליוגרפיה:**

1. הערכות מצב שוטפות של חדר המצב – משרד הבריאות.
2. מבלימה לניצחון ומעבדות הסגר לחירות המשק, אסף אוריון ואופיר כהן מרום, המכון למחקרי בטחון לאומי, מבט על, גיליון 1299, 8 באפריל 2020
3. סטיוארט כהן, מאיר אלרן, המכון למחקרי בטחון לאומי, מבט על, גיליון 1300, 16 באפריל 2020.
4. כלכלה בימי קורונה: מאמר של ד״ר ערן הופמן ופרופ׳ אורי חפץ: ״נלחמים על המשק״, האוניברסיטה העברית, 13/04/2020.
5. מגפת הקורונה - ניתוח ההשלכות הכלכליות והמדיניות הנדרשת, המכון הישראלי לדמוקרטיה, 02 באפריל 2020 | מאת: פרופ' קרנית פלוג.